Vedtægter for Borum Borgerforening

§1

Foreningens navn er Borum Borgerforening.

§2

Foreningen, som er upolitisk, har til formål at skabe kontakt mellem sognets beboere og at varetage og formidle kontakt til offentlige myndigheder i sager, der vedrører borgerne.

§3

I foreningen kan optages alle borgere over 18 år i Borum Sogn, samt de, der bor udenfor Borum Sogn, men som har en særlig tilknytning til Borum.

§4

Generalforsamlingen vedtager kontingent.

Generalforsamlingen er øverste myndighed.

Til generalforsamlingen har samtlige borgere adgang, men kun medlemmerne har stemmeret.

Ethvert forslag, som fremsættes på generalforsamlingen, skal behandles.

Den ordinære generalforsamling afholdes 1 gang årligt i 1. kvartal og indkaldes med mindst otte dages varsel ved brev eller lignende til samtlige husstande.

Dagsordenen på den ordinære generalforsamling er følgende:

1. Valg af dirigent.
2. Beretning fra bestyrelse og udvalg
3. Forelæggelse og godkendelse af regnskab.
4. Forslag.
5. Vedtagelse af kontingent.
6. Valg af bestyrelse og suppleanter.
7. Valg af to revisorer og en revisorsuppleant.
8. Eventuelt.

§5

Beslutninger både på generalforsamlinger, møder, bestyrelsesmøder og udvalgsmøder træffes ved simpelt stemmeflertal (1 over halvdelen af de afgivne stemmer). Ved vedtægtsændringer skal der dog være 2/3 stemmeflertal for at ændringen kan gennemføres. Blanke stemmer betragtes ikke som afgivne stemmer. Hvis et eller flere medlemmer kræver skriftlig afstemning skal denne fremgangsmåde anvendes.

§6

Bestyrelsen består af 5 medlemmer. Den konstituerer sig selv. Bestyrelsen vælges for 2 år ad gangen, således, at der skiftevis afgår to og tre medlemmer til hver generalforsamling. Genvalg kan finde sted. Samtidig med bestyrelsen vælges to suppleanter. Bestyrelsen kan nedsætte udvalg til varetagelse af specielle opgaver. Kassereren har tegningsret for Borum Borgerforening.

§7

Bestyrelsen fører løbende regnskab. På generalforsamlingen fremlægges et revideret årsregnskab over årets udgifter og indtægter for foreningen, herunder udvalgenes forskellige aktiviteter. Regnskabsåret følger kalenderåret.

§8

Ekstraordinær generalforsamling kan finde sted, når bestyrelsen finder det påkrævet, eller en tredjedel af medlemmerne ønsker det. Anmodning herom sendes til bestyrelsen, som senest 14 dage efter skal lade afholde ekstraordinær generalforsamling.

§9

Foreningen kan kun opløses, hvis to tredjedele stemmer for det på en ekstraordinær generalforsamling. Foreningens formue skal i tilfælde af opløsning anvendes til almennyttige formål.

Oprindelig vedtaget maj 1977, revideret februar 1992, 2008, 2009, maj 2016, september 2021, marts 2025